**PREDKLADACIA SPRÁVA**

Ministerstvo školstva, vedy, výskumu a športu Slovenskej republiky predkladá návrh zákona, ktorým sa mení a dopĺňa zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov a ktorým sa menia niektoré zákony.

Návrh zákona vychádza z úlohy č. 10 na mesiac máj Plánu legislatívnych úloh vlády Slovenskej republiky na rok 2017 a reflektuje reformu systému akreditačného procesu a konštituovanie samostatnej, verejnoprávnej Slovenskej akreditačnej agentúry pre vysoké školstvo (ďalej len „agentúra“), ktorá je predmetom návrhu osobitného (paralelne predkladaného) zákona, ako aj poznatky aplikačnej praxe.

V návrhu zákona sú okrem zmien súvisiacich s kreovaním agentúry upravené:

* interdisciplinárne/liberálne štúdiá na úrovni bakalárskych študijných programov
* zjednodušenie obsadzovania funkčných miest docentov a profesorov uchádzačmi zo zahraničia,
* zrušenie doterajšieho procesu komplexných akreditácií činností vysokých škôl a s tým spojeného začleňovania vysokých škôl,
* zmena v procese udeľovania štátneho súhlasu pre súkromné vysoké školy,
* zavedenie osobitných odborov pre habilitačné konanie a konanie na vymenúvanie profesorov a
* nový systém hodnotenia tvorivej činnosti vysokej školy, založený na britskom modeli REF (Research Excellence Framework), ktorý predstavuje hodnotenie excelentných tímov, či jednotlivcov vybraných vysokými školami.

Účinnosť právnej úpravy sa navrhuje od 1. septembra 2018, okrem iného aj vzhľadom na to, že ide o začiatok akademického roku a vzhľadom na navrhovanú účinnosť zákona o zabezpečovaní kvality vysokoškolského vzdelávania, ktorého návrh je predkladaný zároveň s týmto návrhom. Výnimkou sú ustanovenia týkajúce sa vykonávacieho predpisu so sústavou študijných odborov a vytvorenia odborov habilitačného a inauguračného konania.

Návrh zákona predpokladá negatívny vplyv na rozpočet verejnej správy. Návrh zákona predpokladá pozitívny aj negatívny vplyv na podnikateľské prostredie. Návrh zákona predpokladá pozitívny sociálny vplyv. Návrh zákona nepredpokladá vplyvy na životné prostredie, na informatizáciu spoločnosti ani na služby verejnej správy pre občana.

Návrh zákona je v súlade s Ústavou Slovenskej republiky, ústavnými zákonmi, všeobecne záväznými predpismi, právne záväznými aktmi Európskej únie a medzinárodnými zmluvami, ktorými je Slovenská republika viazaná, ako aj v súlade s nálezmi Ústavného súdu Slovenskej republiky.

Návrh zákona nie je predmetom vnútrokomunitárneho pripomienkového konania.

Návrh zákona sa predkladá s rozpormi so subjektami uvedenými v osobitnom vyhlásení.